**Bio C Mikroskopi af eukaryote celler**

**Lav et præparat** ved at lægge et rent objektglas (rektangulært, tykt) på bordet. Læg objektet (= det du ønsker at forstørre vha. lysmikroskopet) så fladt som muligt midt på objektglasset. Brug en pipette til at dryppe en dråbe vand på objektet. Løft forsigtigt med to fingerspidser et dækglas (kvadratisk, tyndt) op fra beholderen og læg det fladt ovenpå objektet og vanddråben. Undlad at sætte fingeraftryk på glassene. Du har nu lavet et præparat, som kan forstørres i lysmikroskopet.

Objektglas med objekt (grønt) Vanddråbe på objektet Dækglas ovenpå vanddråben

Følg vejledningen til lysmikroskopet. Stil skarpt med det røde (korteste) objektiv, forstør yderligere med det gule (mellemste) og vær forsigtig med det blå (længste). Skriv en journal over dine undersøgelser.

**PLANTECELLER**

**Lav et præparat af den gennemsigtige hinde fra et løg.**

Du skulle gerne kunne se cellevægge, cytoplasma og cellekerner. Bemærk cellernes form og hvordan de ligger i forhold til andre celler.

Tegn cellerne og/eller tag fotos med din mobiltelefon ned gennem det ene okular.

**Lav et præparat af et blad fra vandplanten vandpest (eller vandplanten fra Thores akvarium)**

Du skulle gerne kunne se grønkorn. Du skulle også gerne kunne se mere end én type celler i bladet: den ene type findes i bladpladen, den anden type findes i bladets årer (der er også en tredje type celler i kanten af bladet). Bemærk cellernes form og hvordan de ligger i forhold til andre celler.

Tegn cellerne og/eller tag fotos med din mobiltelefon ned gennem det ene okular.

**DYRECELLER**

**Lav et præparat af dine kindceller** således: Vask hænder og skrab så et par gange på indersiden af din kind med en negl. Det gråhvide ”snask”, der nu sidder under din negl/på din fingerspids, er kindceller og spyt. Afsæt ”snasket” midt på et rent objektglas. Dryp en dråbe vand over og læg et dækglas på. **Farv præparatet med methylenblåt** således: Placér en LILLE dråbe methylenblåt vha. pipetten (OBS! Laver STORE dråber!) helt op ad dækglassets kant, så der er kontakt mellem farven og vandet i præparatet. Træk farven ind i præparatet ved at suge med et stykke flosset papir på den modsatte side af dækglasset.

Du skulle gerne kunne se nogle blålige ”spejlæg” bestående af cellemembran, celleslim og cellekerne. Bemærk cellernes form og hvordan de ligger i forhold til andre celler.

Tegn cellerne og/eller tag fotos med din mobiltelefon ned gennem det ene okular.

**SVAMPECELLER**

**Lav et præparat af gærceller.** Tag en lillebitte klump gær (på størrelse med et knappenålshoved!) og læg den midt på et objektglas. Dryp en dråbe vand over og læg et dækglas på. Begynd evt. med at stille skarpt i udkanten af dit præparat, hvor cellerne ligger mindre tæt.

Du skulle gerne kunne se en ufattelig stor mængde små celler. Bemærk cellernes form og hvordan de ligger i forhold til andre celler.

Tegn cellerne og/eller tag fotos med din mobiltelefon ned gennem det ene okular.